钦定古今图书集成/明伦汇编/氏族典/第445卷 > 《廖用贤尚友录》 > 柳彧
## 钦定古今图书集成/明伦汇编/氏族典/第445卷 > 《廖用贤尚友录》 > 柳彧

按《隋书柳彧传》：“彧字幼文，河东解人也。七世祖卓，随
晋南迁，寓居襄阳。父仲礼，为梁将，败归周武帝亲总
万机，彧诣阙求试，以为司武中士，转郑令。高祖受禅，
累迁尚书虞部侍郎，后迁治书侍御史。当朝正色，甚
为百寮之所敬惮。后以忤旨免，未几，复令视事。仁寿
初，持节巡省太原道十九州，杨素奏彧交通诸侯，除”
名为民，配戍怀远，有诏征还。至晋阳，值汉王谅作乱，
遣使驰召彧。彧度不得免，遂诈中恶，谅怒，囚之。及谅
败，杨素奏彧心怀两端，坐徙敦煌。杨素卒后，还京师，
卒于道。子绍为介休令。